
Marion Lennox

har skrevet over hundre romantiske bøker. Bøkene er utgitt i over hundre land og oversatt til tretti språk. Hennes internasjonale utmerkelser inkluderer blant annet den prestisjefylte RITA Award to ganger.

Marion elsker familien sin, kajakken sin, hunden sin og å ligge på stranden og lese bøker skrevet av andre forfattere.

 




Til familien min




1

«Jeg beklager, men vi har ikke plass i dag. Kanskje vi kan arrangere en privattime i morgen?

Doktor Jodie Tavishs surfetimer var nesten alltid fulle, og hun elsket å undervise barna på øya. Som en av tre leger på Kirra Island hadde Jodie ikke så mye å gjøre, og lørdagstimene hennes var en måte å videreformidle ferdighetene hun elsket på.

Men mannen som ville ha en time nå var ikke et barn. Han så ut til å være godt opp i åttiårene.

Det kunne være morsomt å prøve å lære ham det, tenkte Jodie, men hvis han ikke hadde surfet før, måtte han akseptere sine egne begrensninger. Han hadde på seg shorts, og hun sjekket beina hans i smug – tynne og litt skjelvende.

«Jeg kan betale mer enn alle disse ungdommene til sammen», bjeffet han. «Noen andre kan undervise dem. Kvinnen på feriestedet sa at du er den beste, og jeg vil ha deg.»

«Jeg er redd det ikke går», sa hun. «Disse ungdommene har betalt på forskudd, og jeg kan ikke ta imot mer enn seks. Det er ikke trygt.»

«Så gi meg en privattime rett etterpå.»

«Jeg kan ikke det heller. Jeg er lege og har andre forpliktelser …»

«Er du lege?»

«Ja, jeg gjør dette på deltid. Hvis du vil skrive deg opp for en privattime i morgen …»

«Jeg drar hjem i morgen. Jeg vil ha en leksjon nå.»

Mannens sinne så ut til å eskalere. «Har du noen anelse om hvem du sier nei til?» spurte han. «Jeg er Arthur Cantrell, sjef for det største gruvekonglomeratet i Australia. Si til disse jentene at jeg skal betale dem – bare bli kvitt dem.»

Jøss.

«Disse jentene har også begrenset med tid», sa hun, og klarte med anstrengelse å holde stemmen mild. «De bestilte for flere uker siden. Hvis du har så mye penger, foreslår jeg at du forhåndsbestiller og besøker øya igjen.»

Nå var det nok. Han ble stadig mer hissig, men hun snudde seg bort og gikk mot gruppen av tenåringsjenter i vannkanten. Fyren sto og stirret etter henne, sinnet hans var til å ta og føle på.

Kirra Island var blitt et populært reisemål for de velstående etter at det hadde åpnet et kursted på sørenden av øya. Denne fyren må være i det øvre sjiktet av de velstående gjestene, tenkte hun. Ansiktet og øvre del av halsen var solbrent, men resten av kroppen så ut som om den ikke hadde sett solen på flere tiår. Han var kort og spinkel, hadde sølvfarget hår og tykke, buskete øyenbryn. Stemmen var skarp, myndig og kommanderende. Alderen tatt i betraktning, ville han ha sett distingvert ut i en forretningssammenheng.

Det sto en drosje på parkeringsplassen. Mack Henderson drev den eneste drosjen på øya. Det måtte ha kostet fyren en formue å betale Mack for å vente, tenkte hun.

Men hvem brydde seg om det? Vanligvis kunne hun ha presset inn en privattime en lørdag ettermiddag, men ikke i dag. Etter denne timen hadde hun tenkt å surfe alene, til hun var utslitt.

Og akkurat nå hoppet elevene hennes ut i vannet, ivrige etter å lære. Tenåringsjenter …

Hali ville fylt femten i dag, tenkte hun. Hali. Navnet betydde havet. Hali, hennes egen dyrebare datter.

Hun het nok ikke Hali lenger.

Nei, nå skulle hun ikke tenke på fortiden, og heller ikke på selvgode forretningsmenn som viftet med pengesedler. Nå skulle hun lære neste generasjon gleden ved å surfe, gleden ved havet.

Hun måtte bare håpe, tro, at noen et eller annet sted gjorde det samme for Hali.

*

«Han er på Kirra Island.»

«Hva i all verden gjør han der?»

Det hadde tatt doktor Sebastian Cantrells resepsjonist tre timer å spore opp grandonkelen. Arthur Cantrell, en av Australias rikeste menn, hadde en alvorlig hjertelidelse. Som åttiseksåring, etter to alvorlige hjerteanfall, med pacemaker og defibrillator, visste alle at han levde på lånt tid. Han var svært privat, bodde alene i sitt overdådige herskapshus og nektet å ha ansatte som overnattet. I helgene var det ingen der.

Som en innrømmelse til Sebs ʻdumme bekymringer’, som han kalte dem, hadde han imidlertid gått med på en personlig trygghetsalarm, i tillegg til de overdrevne sikkerhetsanordningene han hadde montert for å beskytte antikvitetene sine.

«Hva er poenget med å beskytte verdisakene dine hvis du ikke beskytter deg selv?» hadde Seb spurt. Arthur hadde reagert med sinne, slik han alltid gjorde når Seb blandet seg inn, men han hadde fått installert trygghetsalarmen. Han hadde også en nattbordskontroll han skulle trykke på hver morgen. Hvis han ikke hadde trykket på den innen klokken ni, ringte vaktselskapet for å minne ham på det. Hvis Arthur ikke svarte, ringte de Seb. Noe som hadde skjedd for en time siden.

Onkelen hans hadde imidlertid unnlatt å trykke på knappen et utall ganger tidligere, og Seb hadde seks pasienter med komplekse problemer på listen sin denne morgenen. Han hadde derfor bedt resepsjonisten om å ringe, og da Arthur fortsatt ikke svarte, hadde hun bedt husholdersken om å sjekke. Hun hadde meldt tilbake at Arthur var bortreist, men hun visste ikke hvor.

Og nå hadde Beth klart å spore ham opp.

«Det har nettopp åpnet et nytt feriested på Kirra Island», fortalte hun. «Mr. Cantrells sekretær sier at han har booket seg inn for helgen. Han fløy dit med helikopter i går ettermiddag, og Trevor skal hente ham i morgen. Vil du ringe ham?»

«Ikke på en million år. Jeg ville sprengt trommehinnene, men kunne du … ringe til feriestedet? Gi dem nummeret mitt i tilfelle det skulle oppstå problemer.»

«Selvsagt – men hvorfor misliker han at du bekymrer deg?» spurte hun.

Seb trakk på skuldrene. «Han hater alle som bekymrer seg.»

Da han gikk for å ta seg av neste pasient, tenkte han at grandonkelen ikke bare mislikte at han bekymret seg. Han mislikte at han eksisterte.

Så hvorfor brydde han seg om den gamle mannen?

Fordi noen måtte gjøre det, sa han til seg selv. Arthur var den eneste familien Seb hadde. Hvis Seb ikke brydde seg, var det ingen andre, og hva spilte det for rolle om den gamle mannen ikke tålte ham?

For farens og bestefarens skyld ville han gjøre det rette, sa han til seg selv. Selv om det han mest av alt hadde lyst til, var å glemme hele mannen.

*

«Jodie, beklager, jeg må gå.»

Halvveis i timen hadde Ellie Cray, den eldste av de vordende surferne, kastet et blikk mot stranden og sett faren sin. «Mamma og pappa henter meg tidlig. Vi skal ut og spise lunsj. Jeg er lei for det.»

Hun hørtes også lei seg ut.

«Neste lørdag?» ba hun, og Jodie vendte tommelen opp. Hun hadde fem barn til å konsentrere seg om, og bølgene bygget seg opp.

Det var en flott morgen, og de gjorde det strålende. Så lenge de holdt seg unna steinene i enden av bukten, der strømmen gikk sidelengs, kunne hun nesten slappe av.

Et av barna – Maria, ei blek jente med en voldsom vilje til å komme seg ut i de store bølgene – hadde problemer. Hun sto for langt fremme på brettet. De andre øvde seg i de grunnere bølgene, så hun kunne tilbringe litt tid sammen med Maria.

Men … «Jodie!» Det var Katie, en av de yngste på tolv år, og Jodie rettet raskt oppmerksomheten mot henne. Katie sto på grunt vann og stirret mot hjørnet av viken. «Den fyren», ropte hun. «Han du snakket med. Han har tatt Ellies brett.»

Hun så – og pusten satte seg fast i halsen. Katie hadde rett.

Fyren – Arthur, hvem det nå var – var i vannet, helt bakerst i bølgene. Han lå på brettet og så bakover, som om han ventet på den rette bølgen.

Man må ha en viss erfaring for å få brettet så langt ut, tenkte Jodie vantro. Hun hadde ikke trodd at han hadde krefter til det.

Så hva gjorde han nå? Ventet på å surfe inn? Hun kjente mange eldre surfere, men denne fyren hadde bedt om timer. Hvis han ikke var erfaren, visste han ikke hvilke farer som ventet i det hjørnet av bukten. Der hun og elevene befant seg, var bølgene lange og jevne og skummet forsiktig inn mot stranden. Men i hjørnet, der klippene reiste seg og dannet en odde, ble bølgene høyere og sterkere, og da de nærmet seg stranden, presset strømmen dem inn i en kurve. I stedet for å rulle mot sandstranden, svingte de og krasjet mot steinene under odden.

Det var et skilt på strandstien som advarte mot farene. Men denne fyren måtte ha gått rett forbi skiltet på vei for å snakke med henne.

«Hei!» Hun ropte så høyt hun kunne. «Rop på ham!» skrek hun til jentene da han ikke reagerte. «Og kom dere til stranden. Strand. Nå!»

De var flotte barn. Noe av det første hun lærte elevene sine, var at hvis hun ropte ʻstrand’, var det dit de skulle, fortest mulig. Jentene var ikke i fare, men de var hennes ansvar, og hun hadde ikke tenkt å risikere dem for å redde ham.

Jentene var på vei mot stranden, og fem tenåringer kunne lage en god del bråk når de prøvde, og hun velsignet dem for det.

Men fyren hørte ikke – bevisst eller ubevisst. Han lå fortsatt på brettet og lot de grunne bølgene rulle under seg.

Hun gikk opp på stranden og løp.

I sidesynet kunne hun se Mack, drosjesjåføren. Han måtte ha holdt utkikk mens han ventet på passasjeren sin, tenkte hun, og Mack var en lokal innbygger. Han kjente farene enda bedre enn henne. Han var i sekstiårene og overvektig, men han løp av gårde som den idrettsutøveren han hadde vært som tenåring.

Ingen av dem kunne komme seg dit fort nok.

Hjørnet var villedende. Rolig, rolig, – og så langt fra rolig. Det hadde vært et sett med kanskje et dusin små dønninger, men lenger ute kunne Jodie se at det neste settet var i ferd med å danne seg. Store. Hvem visste hva som forårsaket forskjellen? Hun visste det i hvert fall ikke. Alt hun visste, var at en bølge kom inn, bygget seg opp, toppet seg, nesten brøt – og til slutt nådde den mannen på brettet.

Så, mens hun så på med skrekk og gru, løftet den opp mann og brett som om de var drivved. Den veltet dem om og om igjen i en hvit vannmasse, og buktet seg inn for å knuse dem mot steinene i fjæra.

*

«Han har dratt for å surfe.»

«Hva?» Seb hadde sjekket et sår på hornhinnen til Ron Harvey, som hadde fått en metallsplint i øyet. En uke etter uhellet var det fortsatt usikkert om han ville miste øyet, men ikke hvis Seb kunne forhindre det.

Han stirret på Beth som om hun hadde to hoder. Hadde grandonkelen hans vært ute og surfet? «Du tuller, ikke sant?»

«Det var det resepsjonisten på feriestedet fortalte meg», svarte hun. «Hun sa at grandonkelen din er på vei for å ta en surfetime.»

«En time …» Det var litt bedre.

Arthur hadde surfet i sin ungdom, tenkte han, og husket historiene faren hadde fortalt ham om bestefaren og grandonkelen. Som barn hadde de tydeligvis surfet sammen, før Arthur hadde overtatt familiebedriften og fokusert på å tjene sine egne millioner.

Men så vidt han visste hadde ikke Arthur surfet … siden når? Ifølge bestefaren hadde Arthur ikke tenkt på annet enn å tjene penger på minst femti år.

For himmelens skyld, kanskje dette var hans feil. Det hadde vært en opphetet ordveksling for et par uker siden, og surfing hadde kommet inn i bildet. Arthur hadde brukt livet sitt på å tjene penger, og nå, i åttiårene, var han desperat etter at Seb skulle ta hans rettmessige plass som arving til Cantrell Holdings. Eller, som en siste utvei, å skaffe ham en arving som ville gjøre det.

«Tenker du ikke på familien?» hadde han spurt. «Du er så forbannet besatt …»

«Er jeg besatt?» hadde Seb slengt tilbake. «Alt du tenker på er penger. Vis meg at du er interessert i noe annet – ta en ferie, gjør noe annet enn å være besatt av rikdommen du aldri bruker. Den verdenen du lever i nå vil jeg ikke ha noe med å gjøre. Det må være noe annet du liker.»

Så Arthur hadde dratt for å surfe?

«Han kommer til å klare seg», sa Beth beroligende. «Resepsjonisten sa at instruktøren er en lokal lege. Hun underviser visstnok i surfing på deltid, for moro skyld, men hun er en ekstremt kompetent lege. Jeg kan ikke tro at hun vil la ham gjøre noe farlig.»

«Siden når har han latt noen hindre ham i å gjøre det han vil?» Seb knurret, men han ble beroliget. Og for helvete, grandonkelen hans var ikke noe barn. Hvis han ville ta livet av seg, hvem var Seb til å prøve å stoppe ham?

Men da han gikk videre til neste pasient, var det en grunn til at Beths ord ble værende i ham.

Hun underviser visstnok i surfing på deltid, for moro skyld.

Fantes det virkelig en verden der ute der en lege hadde plass til å … undervise i surfing for moro skyld?

*

Sanden tok slutt ved kanten av bukten og ble til ei steinhylle rundt foten av odden. Ved lavvann var hylla et flott sted å sitte og se på havets krefter.

Men det var høyvann nå, og det var grunt vann over klippene. Jodie løp, og velsignet badeskoene hun alltid brukte. De ga henne et godt grep.

Mack stanset et øyeblikk på kanten av hylla og så ned.

Hun nådde kanten. Bølgen som hadde tatt mannen hadde trukket seg tilbake, men en annen var på vei inn. Hun måtte ta et par raske skritt tilbake, ellers risikerte hun å bli sugd inn selv.

Så sto Mack ved siden av henne og grep tak i armen hennes. «Hvor?» sa han hest. «Kan du se noe?»

De så surfebrettet først, som knustes mot klippene da bølgen slo det ned. Arthur lå bak, en slapp skikkelse som ble kastet fremover. Med ansiktet ned i skummet.

I et øyeblikk kunne de ikke gjøre noe. De så med skrekk og gru på at en tredje bølge kom og trakk seg tilbake.

Jodie stirret ut på havet. Scenen var ferdig, havet var stille, i det minste litt. Dette var hennes eneste sjanse. Hun begynte å gå fremover, men Mack grep tak i armen hennes. «Du kan ikke …»

«Hvis jeg er rask.

«Jøss, Doc, fyren er gal.»

«Ja, men han er sannsynligvis fortsatt i live.»

«Det er et tau i førerhuset. Jeg kan …»

«Du vet at vi ikke har tid. Mack, jeg kan gjøre dette.»

Hun håpet det.

Det hun tenkte stred mot alle livreddende regler – eller medisinske regler? Hold deg trygg for enhver pris. Men hun hadde surfet siden hun var tenåring, og klatret inn og ut av steder som dette for å finne de beste dønningene. Dessuten hadde hun ikke noe ansvar. Hvis det skjedde noe, ville det bli en bølge av sorg på øya, men krusningene ville legge seg, og livet ville gå videre.

Og det var slik hun likte det.

Men det var bare et glimt av selverkjennelse, en umiddelbar vurdering av risiko og konsekvenser, og så trakk hun seg bort fra Macks arm, gikk fremover og gled ned i vannet.

Stedet hun gikk inn i, var en sprekk mellom to utstikkende bergfingre. Hele sprekken var for øyeblikket en masse skum, dønninger som presset seg inn, veltet ut igjen og slo tilbake mot de innkommende bølgene.

Men Jodie var dyktig. Hun velsignet skoene sine, brukte dem til å hindre at hun selv ble vasket mot steinene, prøvde så godt hun kunne å stå imot vannmassene, og satte seg så til å vente.

Hun kunne på ingen måte presse seg ut og prøve å finne Arthur – det ville ende med at hun skadet seg selv. Hun bare støttet seg så godt hun kunne, gravde føttene ned i nisjer i fjellet, spredte armene – og håpet som pokker at han ville bli skylt mot henne. Hvis hun bare kunne holde ut …

Og så fant hun ham – eller rettere sagt, han fant henne. Den slappe kroppen hans slo mot henne og dyttet henne sidelengs.

Resten var ren refleks. På en eller annen måte fikk hun tak i ham og trakk ham hardt mot seg. Vannet trakk ham tilbake, men hun holdt fast. Hun hadde kommet så langt. Hun ville ikke slippe taket.

«Du tok ham!», lød et triumferende rop ovenfra. «Jeg er her, Doc, hold ut.»

Mack lente seg ned, med utstrakte armer. «Kan du dytte ham opp? Kom igjen, Doc, litt høyere. Høyere …» Og så … «Jeg har ham!»

På en eller annen måte klarte han det, grep den gamle mannen i den ene armen, trakk ham høyere, og klarte så å låse hendene under begge armene hans. Jodie dyttet så godt hun kunne, og så løftet vekten seg fra henne. Mack hadde fått ham opp av vannet.

Hendene hans kom ned igjen. «Doc, den store kommer. Nå!»

Det var utrolig hva panikk kunne gjøre. Føttene hennes fant støtte da hun grep tak i de utstrakte hendene hans og kom seg opp. Så grep de begge to tak under armene til den gamle mannen, en på hver side, og snublet tilbake over steinene, utenfor rekkevidde av de neste bølgebryterne som garantert kunne ha drept dem alle.

*

Lørdagen var vanligvis rolig. Da Seb var ferdig på jobb for dagen, dro han hjem. Byhuset hans hadde utsikt over Brisbanes South Bank, en park som omkranset en nydelig, menneskeskapt lagune ved elvebredden. Han svømte der hver morgen – hardt. Å presse seg selv til det ytterste bidro til å holde noen av demonene på avstand – men ikke alle.

Hva var det som skjedde i Al Delebe? Grenseproblemene blusset opp igjen. Var folket hans i sikkerhet? Og hva skjedde i leirene som ble opprettet for de fordrevne? Han kjente godt til leirene, der sanden som blåste rundt ødela øynene til innbyggerne.

Hvorfor var han her?

Han hadde endelig akseptert grunnen, men han trengte ikke å like den, og stemmene i hodet hans ga ham ingen lettelse. Foreldrenes stemmer, og bestefarens, hadde innprentet ham det samme mantraet siden barndommen.

Du er på denne jorden for å gjøre noe godt, Seb …

Han kunne gjort så mye mer hvis han …

Nei. Det han gjorde var nyttig. Bare ikke så nyttig som det kunne ha vært.

Så glem skyldfølelsen, sa han til seg selv, og av en eller annen grunn kom han til å tenke på grandonkelen sin.

Og så tenkte han dumt nok på kvinnen Beth hadde nevnt i forbifarten.

Hun underviser visstnok i surfing på deltid, for moro skyld, men hun er en svært dyktig lege.

En lege som praktiserte medisin på en liten subtropisk øy, tenkte han, sannsynligvis knyttet til et fancy kursted for de rike og bortskjemte. En kvinne som hadde plass i livet til å surfe på fritiden. Hva slags liv ville det være?

Et øyeblikk så han for seg et slikt liv – litt medisin, ikke noe vanskelig, og så surfing på fritiden.

Et liv der stemmene i hodet hans lot ham slippe unna?

Det kom ikke til å skje, sa han til seg selv, men et øyeblikk ble stemmene borte, og en nesten uimotståelig trang tok overhånd.

Det var en flott ettermiddag. Kanskje han kunne surfe. Eller prøve å surfe. Den eneste erfaringen han hadde, var da han som tenåring bodde hos en kamerat fra internatskolen i sommerferien. Han hadde klart å stå og fange noen små bølger. Det var et flyktig minne, men det var et godt minne.

Kanskje han kunne legge fra seg papirarbeidet etter den siste innsamlingsaksjonen og forberedelsene til talen han hadde lovet å holde på et veldedighetsball i neste uke. Det måtte da finnes et sted der han kunne leie et brett.

Men de kom tilbake, stemmene.

Surfe? Hvordan ville det hjelpe? Hvor mange menneskers syn var avhengig av ham? Stemmene hamret i bakhodet hans.

Han satte seg ved skrivebordet, hentet frem datafilene og stirret på skjermen.

Men tanken forsvant ikke. En lege som surfet … Av en eller annen grunn plaget bildet ham.

Og så tenkte han på Arthur, som sikkert prøvde seg på en surfetime akkurat nå. Latterlig. Med hans hjerte var det galskap.

Men så tenkte han: Hvorfor ikke? Hva hadde Arthur å tape? Kanskje kunne grandonkelen hans endelig forandre seg i en alder av åttiseks?

Han stirret på skjermen igjen, men fingrene lå stille. Kanskje var han i ferd med å bli en versjon av Arthur? Riktignok var hans drivkraft veldedighet, mens Arthurs var å tjene penger, men av en eller annen grunn hadde Arthur tatt seg fri og surfet.

«Og jeg er trettiseks», sa Seb høyt. «Skal jeg vente i femti år på min tur?»

Så slo han av datamaskinen og gikk ut for å finne noen bølger.

